## Carlos Mazón realça l’aposta del Consell per crear “un entorn favorable a la inversió i l’atracció de talent”

*** Subratlla el compromís de la Generalitat per generar les millors condicions als mamprenedors i posa com a exemples la reforma fiscal i el pla de simplificació administrativa que incentiven l’activitat empresarial
* Remarca el compromís del Consell per accelerar projectes com Activa Safor que disposa d’una inversió de 120 milions d’euros i la creació de 1.000 llocs de treball directes
* Enaltix la figura de Vicent Grimalt, fundador d’Ale-Hop i guanyador del Premi Mamprenedor de l’Any, del qual ha dit que és “un dels millors ambaixadors” de la Comunitat**

**València.**

El president de la Generalitat, Carlos Mazón, ha realçat l’aposta del Consell per crear “un entorn favorable a la inversió, la innovació i l’atracció de talent” que facilite la creació de riquesa i ocupació i que contribuïsca a la recuperació econòmica i social de la Comunitat Valenciana.

El cap del Consell ha fet estes declaracions durant l’entrega del XXVII Premi Mamprenedor de l’Any de la Comunitat Valenciana i la Regió de Múrcia, que ha recaigut en Vicent Grimalt, fundador d’Ale-Hop, “un dels millors ambaixadors d’esta terra” i impulsor del projecte Activa Safor, una plataforma logística que permetrà crear 1.000 ocupacions directes i que compta amb el suport de la Generalitat.

Mazón ha explicat que la Generalitat està duent a terme una estratègia per a oferir les millors condicions a mamprenedors i empresaris perquè puguen desenrotllar la seua activitat. Així, ha apostat per un model fiscal que “no penalitze, criminalitze i estigmatitze l’activitat empresarial”, sinó que la incentive i impulse i ha fet referència als projectes d’interés autonòmic (PIA) per a accelerar projectes com Activa Safor, i a les mesures de simplificació desenrotllades pel Consell.

En este sentit, ha recordat que gràcies al Pla Simplifica s’han modificat “de colp, i amb un sol decret llei”, 28 lleis, 46 decrets, 6 ordes i 448 articles vigents.

El president ha advocat perquè els empresaris invertisquen en esta terra i, al respecte, ha destacat la capacitat de la Comunitat per a atraure talent i per a innovar i produir. En este sentit, ha fet referència al fet que la recuperació, “no es fa simplement des d’un Govern”, sinó que “es necessiten motors, trampolins, gent que tire del carro”. Per a poder ajudar i incentivar és necessària l’ambició i el suport dels mamprenedors, ha afegit.

El cap de l’executiu ha lloat la trajectòria i la visió estratègica de Grimalt, un empresari compromés amb la seua terra, i de la seua empresa Ale-Hop, tot un “agent de canvi”. Al respecte, ha subratllat l’ambició i compromís de Grimalt per a continuar creixent amb el projecte Activa Safor, iniciativa que compta amb el suport i la col·laboració de la Generalitat i els ajuntaments de Gandia i Bellreguard, l’objectiu del qual és la posada en marxa d’una plataforma logística amb una inversió estimada de 120 milions d’euros i la creació de 1.000 ocupacions directes.

El Premi Mamprenedor de l’Any de la Comunitat Valenciana i la Regió de Múrcia està patrocinat per la firma Ernst & Young en col·laboració amb el IESE i Julius Baer.

Fecha: 19/02/2025